SKRIFTLIG FORESPØRGSEL P-2148/01

af W.G. van Velzen (PPE-DE) til Kommissionen

(10. juli 2001)

Om: Gennemførelse af handlingsplanen for indførelse af mobilnet af tredje generation

I forbindelse med Kommissionens meddelelse(1) om indførelse af mobilnet af tredje generation i EU: Status og vejen frem, er der anledning til at stille følgende spørgsmål:

- I de seneste måneder er der i pressen blevet skrevet en hel del om den tyske tilsynsmyndigheds godkendelse af en opdeling af infrastrukturerne for UMTS-netværkerne. Kan Kommissionen forelægge en oversigt over situationen med hensyn til denne opdeling af infrastrukturer hos de andre nationale tilsynsmyndigheder i EU?

- Har Kommissionen i mellemtiden haft drøftelser med Den Europæiske Investeringsbank (EIB) om en konkurrenceramme for ydelse af lån til operatører i telesektoren. Hvordan ser denne konkurrenceramme i bekræftende fald ud, og hvad er karakteren og omfanget af lånene?

- Er kommissionsmedlemmet Liikanen indstillet på i september 2001 i Udvalget om Industripolitik, Eksterne Økonomiske Forbindelser, Forskning og Energi at give en nærmere redegørelse for gennemførelsen af 3G-planen, som også er nævnt i konklusionerne fra Det Europæiske Råds møde i Stockholm?

(1) KOM(2001) 141.

Svar afgivet på Kommissionens vegne af Erkki Liikanen

(5. september 2001)

Efter vedtagelsen af 3G-meddelelsen(1) i marts 2001 har Kommissionen rejst spørgsmålet om fælles brug af netinfrastruktur ved flere lejligheder i forbindelse med møder med medlemsstaternes administrationer og myndigheder. Medlemsstaterne deler i princippet Kommissionens opfattelse, at fælles brug af net kan indebære økonomiske og miljømæssige fordele.

Når medlemsstaterne drøfter spørgsmålet om fælles brug af netinfrastruktur, ser de hovedsagelig på to aspekter, nemlig hvor vidt de forskellige ordninger for fælles brug er forenelige med de gældende tilladelsesvilkår, samt ordningernes konkurrencemæssige virkninger.

Tilladelsesvilkårene er et aspekt, der hører under medlemsstaternes ansvarsområde. I drøftelserne med medlemsstaterne har Kommissionen understreget, at det er vigtigt at undgå, at reglerne for fælles brug af net udvikler sig i forskellige retninger.

Drøftelserne mellem Kommissionen og medlemsstaterne har gjort det klart, at myndighederne i en række medlemsstater, særlig Danmark, Tyskland, Nederlandene og Det Forenede Kongerige, har undersøgt spørgsmålet og udstedt retningslinjer for, hvilken grad af fælles brug af netinfrastruktur der er forenelig med tilladelsesvilkårene. I den forbindelse bør det også bemærkes, at nye teknologiske fremskridt måske muliggør fælles brug af visse dele af netudstyret, samtidig med at operatørerne bevarer deres uafhængige kontrol over driften af nettet. I andre medlemsstater, herunder Sverige, er mulighederne for fælles brug tilsyneladende direkte fastlagt i tilladelsesvilkårene og er blevet anvendt i praksis.

Med hensyn til konkurrenceaspektet er der endnu ikke truffet nogen formelle afgørelser, fordi konkurrencemyndighederne hovedsagelig undersøger konsekvenserne af fælles brug af net sag for sag. I den forbindelse skal det bemærkes, at der hidtil, så vidt Kommissionen ved, ikke er indgivet nogen konkrete forslag om fælles brug til de nationale myndigheder, bortset fra et enkelt tilfælde i Sverige. De tjenestegrene i Kommissionen, der har at gøre med konkurrencespørgsmål, har heller ikke modtaget nogen formel meddelelse om sådanne aftaler.

Ansøgninger om lån fra teleoperatører forelægges ligesom andre ansøgninger om lån fra Den Europæiske Investeringsbank (EIB) for Kommissionen til udtalelse, inden EIB træffer en afgørelse. Kommissionen fører for tiden drøftelser med EIB om fælles rammer for lån til projekter i telesektoren. Hvad angår arten og omfanget af lånene til denne sektor, ydede EIB lån på 2 126 mio. euro i 1999 og 2 211 mio. euro i 2000 til både fastnet- og mobiloperatører i EU. I 2001 er Kommissionen indtil videre blevet bedt om at udtale sig om lån i sektoren til en værdi af skønsvis 2 000 mio. euro, der ligeledes omfatter projekter vedrørende både faste net og mobilnet i EU.

Kommissionens medlem med ansvar for erhvervspolitik og informationssamfundet er ligesom de øvrige medlemmer af Kommissionen villig til at udveksle synspunkter med parlamentsudvalgene, når disse anmoder om det. Kommissionen vil gerne drøfte opfølgningen af ovennævnte meddelelse med det ansvarlige parlamentsudvalg. September eller oktober 2001 vil være et passende tidspunkt.

(1) Meddelelse om indførelse af mobilnet af tredje generation i EU: Status og vejen frem, KOM(2001) 141 endelig udg.